Tom Behnke (FP), 1997-12-12:
Jeg kunne såmænd gøre det lige så kort og sige, at Fremskridtspartiet naturligvis støtter forslaget her, ikke mindst da vi er medforslagsstillere, men så nemt slipper vi nu ikke. Sagen er jo, at forslaget her er med i den række af forslag, som er fremsat af V, K, Z og O, og det er en række forslag, som alle har til formål at sikre en langt større frihed på arbejdsmarkedet, end vi har i dag, mere kigge på at varetage den enkelte lønmodtagers interesser, kigge på den enkelte virksomheds interesser, i det hele taget sørge for, at individet kommer mere i centrum, end det er tilfældet i dagens Danmark, hvor vi har et system, der er meget mere topstyret af arbejdsmarkedets parter på hver sin side af bordet.
Når vi tager det her forslag, er der jo ingen tvivl om, at sådan som det er i dag, har vi et hav af forskellige arbejdsløshedskasser, alle mulige forskellige arbejdsløshedskasser, alle mulige forskellige steder knyttet til forskellige former for fagforeninger.
Det, der bare ikke er i dagens Danmark, det er muligheden for at melde sig ind i en tværfaglig a-kasse, som ikke har nogen tilknytning til en fagforening, som ikke har nogen tilknytning til en bestemt politisk overbevisning, som ikke har nogen tilknytning til en bestemt religiøs overbevisning.
Det eksisterer ikke i dagens Danmark, og det synes vi i Fremskridtspartiet er synd, for
hvis man vil være medlem af en a-kasse i dagens Danmark, så er man enten nødt til at melde sig ind i en a-kasse, som er under et fagforbund, der direkte går ind og støtter Socialdemokratiet, eller også er den eneste mulighed, den eneste reelle tværfaglige, men stadig væk bundne, nemlig den kristelige a-kasse.
Den har så til gengæld et religiøst islæt, og derfor er der ikke, hvis man som lønmodtager bare ønsker at forsikre sig imod arbejdsløshed, mulighed for det.
Man er nødt til også at tage de andre ting, der følger med, når man melder sig ind i en af disse a-kasser.
I Fremskridtspartiet kan vi ikke forstå, hvorfor man så krampagtigt vil holde fast på, at fagforeningerne og a-kasserne skal være tømret så hårdt sammen, som de er i dag.
Vi kan ikke forstå, at det fra flertallet af politikeres side skal være et krav, at a-kasserne er meget nøje bundet op på en bestemt fagforening.
Vi kan ikke forstå det.
Hvorfor kan vi ikke give mulighed for, at man kan lave nogle tværfaglige a-kasser, hvor folk kan melde sig ind, hvis de ikke ønsker at være hårdt tilknyttet enten en socialistisk fagforening eller en religiøs fagforening?
Vi kan ikke forstå, at man ikke bare siger, at friheden da må gælde for alle.
Jeg ved godt, at argumentet er, at disse tværfaglige a-kasser, hvor mange der nu vil blive oprettet, ikke vil have det samme specialkendskab til et bestemt fagområde, men det er vel egentlig ikke Folketingets opgave at vurdere det.
Det er vel ikke sådan, at Folketingets flertal herinde har den opfattelse, at de alene vide, hvad der er bedst for borgerne.
Vi er vel stadig væk dér, at vi har den opfattelse, at borgerne nu engang er dem, der er bedst til at vælge.
Det er der ingen tvivl om.
Vi ved, at sådan forholder det sig.
Men jeg synes alligevel, at som et ansvarligt parti
i Folketinget burde Socialdemokratiet tage sig lidt sammen og sige: Det ser vi stort på.
Det, det handler om for Socialdemokratiet, er borgernes frihed til at melde sig ind dér, hvor de har lyst til det, borgerne skal selv have lov til at vælge og så også tage konsekvenserne af det.
Sådan burde det være i Socialdemokratiet, men det er det desværre ikke.
Jeg synes, det er godt, at forslaget er blevet genfremsat, for jeg synes, det er godt, at vi så mange gange som muligt får udstillet, at Socialdemokratiet ikke ønsker at overlade noget som helst til borgernes egen afgørelse.
Det skal topstyres af Socialdemokratiet.
Det har vi fået udstillet igen i dag, og det er jo så det positive, der er kommet ud af det her.
Jeg håber, at vi med tiden kan få overbevist Socialdemokratiet og det store flertal, der er i Folketinget, så vi på den måde kan få gennemført, at også på det her område bliver der mulighed for borgeren for at vælge, hvad borgeren ønsker, og ikke hvad Socialdemokratiet ønsker.